陳廷驊家族

陳廷驊家族，祖籍浙江寧波鄞縣雲龍，以紡織業起家。家族公司係南豐集團，而且有陳廷驊基金會，負責管理陳廷驊大部分身家。

家族史
陳廷驊父輩係劏牛嘅，到佢廿零歲嗰陣，佢去咗上海同當時嘅「染料大王」周宗良學師。1949年，周宗良帶埋兩個助手落嚟香港搞生意，陳廷驊係其中一個。1954年，陳廷驊創立南豐紡織廠。到1970年，南豐紡織上市，之後南豐唔單只經營紡織業務，重開始涉足地產業務，最出名就係起咗南豐新邨，南豐紡織到1989年就畀陳廷驊私有化咗。

到1990年代，陳廷驊因為有腦退化症，南豐嘅話事權慢慢交咗畀細女陳慧慧，到2009年陳慧慧先正式成為南豐嘅董事長。大女陳慧芳因為去咗美國生活，所以佢負責打理老豆喺美國嘅業務。

2009年，陳廷驊老婆楊福娥以陳做出「不合理行為」為由同佢離婚。到2010年，舊老婆楊福娥同細女陳慧慧出現爭產風波，搞到上法庭，官司一路打到陳廷驊死之後嘅2016年至判楊福娥勝訴，陳廷驊嘅身家要由楊福娥同兩個女三人均分。之後，圍繞南豐家族嘅官司一直冇停過。

而陳廷驊最終喺2012年過身，佢過身嘅消息出嚟之後，南豐同陳廷驊家族一直都冇證實，一路到兩日後，南豐集團先至正式公佈。

到2020年，楊福娥過身，根據佢喺2008年嘅遺囑，楊氏將所有身家都畀晒大女陳慧芳，陳慧慧思疑遺囑效力，又再同家姐對簿公堂，呢單官司排期去到2025年先開始審。

家族樹
陳廷驊=楊福娥
陳慧芳=Sabella、Anthony Tang
Marcel
Damien
陳慧慧=Albert Cheung、司徒啟瑞
張世成
張添珞
張添琳

分類:香港家族
分類:祖籍浙江
分類:祖籍寧波